Bejelentést tett a médiahatóságnál a Petőfi Rádió egyik hallgatója, mert a csatorna műsorvezetői alpári stílusban beszéltek a nőkről.

A hallgató szerint az MTVA-hoz tartozó Petőfi Rádióban csütörtök reggel az emberi méltóságot sértő tartalom hangzott el. Úgy emlékszik, hogy a férfi műsorvezetők "kocsmai hangnemben, ízléstelen stílusban, hangos röhögés közepette >>osztályozták<< a női melleket". Van például szerintük olyan típus mint "vizslafüle, a kirabolt hátizsák, idővel pedig a bevásárlószatyorba dobott vasgolyó".

Facebook-posztja szerint a hallgató tíz percig figyelte a műsort, majd úgy döntött, kéri az eset kivizsgálását a Nemzeti Média- és Hírközlési Hatóságtól. Szerinte "ez a tartalom és stílus mindenfajta médiában, de kiváltképpen a közmédiában megengedhetetlen. Különösen sérelmes, hogy az adás nyári szünetben, kiskorúak által is hallgatott műsoridőben hangzott el, és veszélyezteti a kiskorúak önképének, testképének és értékrendjének egészséges fejlődését."

A hallgató – aki hiába kereste az adást a csatorna online archívumában – később kiegészítette a bejegyzését. Mint írta, nem hivatalos forrásból megtudta, hogy amit hallott, az valószínűleg egy korábbi műsor ismétlése volt. "Ez így még elkeserítőbb felelőtlenség a társadalom felé" – jegyezte meg.

Végül üzent a műsorvezetőknek és a szerkesztőnek is: "Uraim! A kirabolt hátizsák és a bevásárlószatyorba dobott vasgolyóként definiált mellek végén érző emberek fityegnek: az Önök édesanyja, partnere, testvére vagy éppen a lánya!"

(via 168 Óra)